কলকাতা মেট্রো
১৯৮৪ সালে চালু হওয়া কলকাতা মেট্রো ভারতের প্রথম মেট্রো রেল পরিষেবা (দ্বিতীয় মেট্রো পরিষেবা দিল্লি মেট্রো চালু হয় ২০০২ সালে)। এটি ভারতীয় রেলের অধীনস্থ এবং ভারতীয় রেলের একটি ক্ষেত্রীয় রেলওয়ের মর্যাদা ভোগ করে।
ক্যালকাটা ট্রামওয়েজ কোম্পানি
এখন কলকাতা ও তার পার্শ্ববর্তী যেসব অঞ্চলে ট্রাম পরিষেবা সুলভ নয়, সেই সব অঞ্চলের জন্য ১৯৯২ সাল থেকে ক্যালকাটা ট্রামওয়েজ কোম্পানি বাস চালিয়ে আসছে। সংস্থার আর্থিক উন্নতির ক্ষেত্রেও এই পরিষেবার গুরুত্ব অপরিসীম। প্রথম দিকে রাজাবাজার থেকে ৪০টি বাস চালু করা হয়েছিল। এরপর ১৯৯৩ সালে খিদিরপুর ডিপো থেকে বাস পরিষেবা চালু হয়। ১৯৯৪ ও ১৯৯৫ সালে যথাক্রমে টালিগঞ্জ ডিপো ও বেলগাছিয়া ডিপো থেকে সিটিসির বাস পরিষেবা শুরু হয়। ২০০৫ সালে চালু হয় হাওড়ার ঘোষবাগান ডিপো।